Document ID: 32011R0311
Publication Date: 2011-03-31

Title and Content:
VYKONÁVACIE NARIADENIE KOMISIE (EÚ) č. 311/2011
z 31. marca 2011,
ktorým sa nahrádza príloha I k nariadeniu Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 673/2005 z 25. apríla 2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických (1), a najmä na jeho článok 3,
keďže:
(1)
Vzhľadom na to, že Spojené štáty americké nezosúladili zákon o kompenzácii pokračujúceho dumpingu a subvencií (Continued Dumping and Subsidy Offset Act - CDSOA) so svojimi povinnosťami podľa dohôd Svetovej obchodnej organizácie (ďalej len „WTO“), nariadením (ES) č. 673/2005 sa od 1. mája 2005 uložilo dodatočné valorické clo vo výške 15 % na dovoz určitých výrobkov s pôvodom v Spojených štátoch amerických. V súlade s povolením WTO pozastaviť uplatňovanie koncesií pre Spojené štáty Komisia každý rok upravuje úroveň pozastavenia na úroveň zrušenia alebo zmenšenia výhod, ktoré v danom čase spôsobí Spoločenstvu CDSOA.
(2)
Sumy vyplatené v rámci zákona o kompenzácii pokračujúceho dumpingu a subvencií za najaktuálnejší rok, za ktorý sú údaje k dispozícii, sa týkajú distribúcie antidumpingových a vyrovnávacích ciel vybraných za rozpočtový rok 2010 (od 1. októbra 2009 do 30. septembra 2010). Na základe údajov uverejnených Úradom Spojených štátov amerických na ochranu colného priestoru a hraníc (United States’ Customs and Border Protection) sa úroveň zrušenia alebo zmenšenia výhod pre Európsku úniu rovná 9,96 milióna USD.
(3)
Vzhľadom na to, že sa znížila úroveň zrušenia alebo zmenšenia a následne pozastavenia výhod, 19 výrobkov z prílohy II, ktoré boli v roku 2010 pridané do zoznamu v prílohe I k nariadeniu (ES) č. 673/2005, by sa najprv malo odstrániť zo zoznamu v prílohe I k uvedenému nariadeniu. Jedenásť výrobkov z prílohy I k nariadeniu (ES) č. 673/2005 by sa malo potom vyradiť z prílohy I k uvedenému nariadeniu podľa poradia v danom zozname.
(4)
Účinok zavedenia dodatočného valorického cla vo výške 15 % na dovoz výrobkov zo Spojených štátov amerických uvedených v zmenenej a doplnenej prílohe I predstavuje za jeden rok hodnotu obchodu, ktorá nepresahuje 9,96 milióna USD.
(5)
Toto nariadenie by malo nadobudnúť účinnosť dňom jeho uverejnenia s cieľom zabezpečiť, aby nedochádzalo k zdržaniu colného konania v súvislosti s tovarom odstráneným z rozsahu 15 % dodatočného valorického cla.
(6)
Opatrenia stanovené v tomto nariadení sú v súlade so stanoviskom Výboru pre odvetné obchodné opatrenia,
PRIJALA TOTO NARIADENIE:
Článok 1
Príloha I k nariadeniu (ES) č. 673/2005 sa nahrádza textom prílohy k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. marca 2011

Classification:
Level 1 Topics: 100147
100144
100161
Level 2 Topics: 100283
100192
100177
100282
100193
100279
100194
Level 3 Topics: 2519
2079
2119
3185
2106
6205
2520
614
7207
3258
1615
2200
11
All Topics: 1309
2771
4080
4385
4402
6173
888